CELEX: 32015R2344
Language: lv
Date: 2015-12-15 00:00:00
Title: Komisijas Īstenošanas regula (ES) 2015/2344 (2015. gada 15. decembris), ar ko nosaka īstenošanas tehniskos standartus attiecībā uz valūtām ar ierobežojumiem attiecībā uz likvīdo aktīvu pieejamību saskaņā ar Eiropas Parlamenta un Padomes Regulu (ES) Nr. 575/2013 (Dokuments attiecas uz EEZ)

16.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 330/26
            
         KOMISIJAS ĪSTENOŠANAS REGULA (ES) 2015/2344
   (2015. gada 15. decembris),
   ar ko nosaka īstenošanas tehniskos standartus attiecībā uz valūtām ar ierobežojumiem attiecībā uz likvīdo aktīvu pieejamību saskaņā ar Eiropas Parlamenta un Padomes Regulu (ES) Nr. 575/2013
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši tās 419. panta 4. punktu,
   tā kā:
   
               (1)
            
            
               Regulas (ES) Nr. 575/2013 412. panta 1. punktā ir izklāstīta likviditātes seguma prasība, nosakot, ka iestādēm ir jātur likvīdi aktīvi, lai nodrošinātu, ka tās uztur likviditātes rezervju līmeņus, kas ir pietiekami, lai risinātu jebkādu iespējamo nelīdzsvarotību starp likviditātes ienākošajām un izejošajām naudas plūsmām.
            
         
               (2)
            
            
               Komisijas Deleģētajā regulā (ES) 2015/61 (2), kas pieņemta saskaņā ar Regulas (ES) Nr. 575/2013 460. pantu, ir detalizēti aprakstīta likviditātes seguma prasība.
            
         
               (3)
            
            
               Ja pamatota likvīdo aktīvu nepieciešamība, ņemot vērā likviditātes seguma prasību, pārsniedz šo likvīdo aktīvu pieejamību kādā valūtā, minētajai valūtai piemēro vienu vai vairākus izņēmumus, kā noteikts Regulas (ES) Nr. 575/2013 419. panta 2. punktā.
            
         
               (4)
            
            
               Tāpēc ir nepieciešams noteikt valūtas, kurām būtu jāgūst labums no izņēmuma, un noteikt, cik lielā mērā šāds izņēmums būtu pieejams.
            
         
               (5)
            
            
               Eiropas Banku iestādes (EBI) veiktais novērtējums par pamatotām vajadzībām balstījās uz labākajiem pieejamajiem datiem, ko kompetentās iestādes varēja sniegt attiecībā uz likvīdajiem aktīviem kādā valūtā un tādu likvīdu aktīvu summu, ko pieprasa citi ieguldītāji un kas tādēļ nav pieejama, lai apmierinātu iestāžu vajadzības pēc likvīdiem aktīviem.
            
         
               (6)
            
            
               EBI ir noteikusi Norvēģijas kronu (NOK) kā valūtu ar ierobežojumiem attiecībā uz likvīdo aktīvu pieejamību. Šī noteikšana tika veikta pirms Deleģētās regulas (ES) 2015/61 stāšanās spēkā, EBI novērtējot likvīdo aktīvu pieejamību saskaņā ar starptautiskajiem standartiem, ko pieņēmusi Bāzeles Banku uzraudzības komiteja. Novērtējumā izskatīja to likvīdo aktīvu summu, kurus nepieprasa vienības, kurām nepiemēro Regulu (ES) Nr. 575/2013, un salīdzināja to ar iestāžu vajadzībām, pamatojoties uz to paredzamajām svērtajām neto izejošajām naudas plūsmām nākamo 30 dienu laikā, ņemot vērā ienākošo naudas plūsmu maksimālo robežvērtību, faktorus, kas varētu ietekmēt likvīdo aktīvu deficītu trīs līdz piecu gadu laikposmā, un mērķi attiecībā uz prasību nodrošināt likviditātes segumu 110 % apmērā.
            
         
               (7)
            
            
               EBI novērtējumā secināts, ka pamatotās vajadzības pēc likvīdiem aktīviem NOK valūtā pārsniedz šo likvīdo aktīvu pieejamību. Valsts parāds ir viens no vislikvīdākajiem aktīviem, bet Norvēģijas gadījumā labvēlīga budžeta stāvokļa dēļ Norvēģijas valdības parāda piedāvājums ir samērā ierobežots. Starptautiskas iestādes un starptautiskas attīstības bankas arī ir emitējušas lielus obligāciju apjomus NOK valūtā, tomēr šīs emisijas ir galvenokārt privāti izvietoti vērtspapīri, kas pieder ārvalstu ieguldītājiem, un tāpēc EBI tās neuzskatīja par likvīdām un iestādēm pieejamām saistībā ar Regulas (ES) Nr. 575/2013 darbības jomu. Visbeidzot, EBI novērtējuma pamatā bija Bāzeles Banku uzraudzības komitejas pieņemtie starptautiskie likviditātes standarti, savukārt novērtējumu par to, vai pamatotās vajadzības pēc likvīdiem aktīviem ievērojami pārsniedz likvīdo aktīvu pieejamību kādā valūtā, būtu jābalsta uz Deleģētajā regulā (ES) 2015/61 noteikto likvīdo aktīvu galīgo sarakstu. Otrs novērtējums nosaka plašāku likvīdo aktīvu loku, jo īpaši attiecībā uz segtajām obligācijām. Tomēr šī atšķirība nav pietiekama, lai mainītu EBI secinājumu par to, ka pamatotās vajadzības pēc likvīdiem aktīviem pārsniedz likvīdo aktīvu pieejamību NOK valūtā.
            
         
               (8)
            
            
               EBI ir rīkojusi atklātas sabiedriskās apspriešanās par īstenošanas tehniskā standarta projektu, kas ir šīs regulas pamatā, analizējusi potenciālās saistītās izmaksas un ieguvumus un pieprasījusi atzinumu no Banku nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1093/2010 37. pantu. Saskaņā ar procedūru, kas izklāstīta Eiropas Parlamenta un Padomes Regulas (ES) Nr. 1093/2010 (3) 15. pantā, Komisija ar grozījumiem apstiprināja EBI iesniegto īstenošanas tehniskā standarta projektu pēc tam, kad bija nosūtījusi īstenošanas tehnisko standartu projektu atpakaļ EBI, izskaidrojot grozījumu iemeslus. EBI sniedza oficiālu atzinumu, atbalstot šos grozījumus un apstiprinot, ka nebūtu jāgroza summa, par kādu pamatotās vajadzības pēc likvīdiem aktīviem pārsniedz likvīdo aktīvu pieejamību NOK valūtā, kā tas bija ierosināts tās sākotnējā īstenošanas tehniskā standarta projektā.
            
         IR PIEŅĒMUSI ŠO REGULU.
   1. pants
   Tiek uzskatīts, ka pamatotās vajadzības pēc likvīdiem aktīviem, ņemot vērā Regulas (ES) Nr. 575/2013 412. pantā noteikto prasību, pārsniedz minēto likvīdo aktīvu pieejamību šīs regulas pielikumā norādītajās valūtās par procentuālo attiecību, kas norādīta minētajā pielikumā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 15. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 176, 27.6.2013., 1. lpp.
   
   
      (2)  Komisijas 2014. gada 10. oktobra Deleģētā regula (ES) 2015/61, ar ko papildina Eiropas Parlamenta un Padomes Regulu (ES) Nr. 575/2013 attiecībā uz likviditātes seguma prasību kredītiestādēm (OV L 11, 17.1.2015., 1. lpp.).
   
      (3)  Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
   
      PIELIKUMS
      
         Tādu valūtu saraksts, kurām ir ierobežojumi attiecībā uz likvīdo aktīvu pieejamību
      
      
                  Nr.
               
               
                  Valūta
               
               
                  Summa, par kuru pamatotās vajadzības pēc likvīdiem aktīviem pārsniedz to pieejamību
               
            
                  1.
               
               
                  Norvēģijas krona (NOK)
               
               
                  63 %